**Сабақтың тақырыбы:** Алғыс жаныңды жадыратар.....

**Сабақтың мақсаты:** Адамдарға деген ықыласын білдіру арқылы құрмет,

сыйластықты арттыру;

**Тәрбиелік мәні:**  Адамгершілікке тәрбиелеу, сүйіспеншіліктің маңызын

ұғындыру;

**Көрнекіліктер:**  шармен безендіру, нақыл сөздер, слайдтар

**Мұғалімнің сөзі:**

Алғыс айту күні –бәріміз жан-жағымыздағы жақындарымызды, таныстарымызды жақсы сөзімізбен қуантып,жанымызды жадыратып,жақсы лебіздерімізді білдіріп жатамыз.Алғыс-біреудің екінші бір адамға ықыласын білдіруі, рахмет айтуы.Әрбір адам Алғыс алу арқылы өзінің басқалармен қарым-қатынасын, өмірдегі орнын бағалай алады.

Алғыспен ер көгерер,

Жаңбырмен жер көгерер

деген халқымыздың нақыл сөзінде үлкен мағына бар.Ендеше бәріміз алғыс айтайық!

**1-оқушы:**

О, Жер-Ана!

Үндемейсің.....

Өйткені ана батырсың

Өзіндік нәр, тірлік беріп жатырсың

Төсіңдегі он сегіз мың ғаламға

Адамдарың,

Аң-құстарың санаңда

Осылардың кемшілігін ойланып

Өз-өзіңмен үнсіз жүрсің айналып

Соқтығысып қалмауға, өзге планеталармен,

Галактика заңын қатал сақтайсың

Парызыңды және адал ақтайсың

Жер –Ана, саған мың Алғыс!

**2-оқушы:**

Су жүргізер тіршіліктің тамырын,

Су жоқ болса, тіршілік жоқ бауырым.

Судың біз біле тұра маңызын,

Көп болған соң ұмытамыз қадірін.

Бәріміз суға мың Алғыс айтамыз!

**3-оқушы:**

Атқан таң, арайлы күн, аманбысың?

Самғайды сахарадан саған құсым

Қымыздай тәтті тірлік, көрмек тірлік

Сүйем мен сені осынау далам үшін

Боз дала, бозша торғай, бозғыл жусан

Көремін көңілімде көзім жұмсам

Сен маған дүйім қазына, дүние сарай

Барым мен бақытым сол-өзің болсаң

Туған жер, саған мың Алғыс!

Оқушылардың барлығы бірге «Айналдым елім» әнін орындайды.

**4-оқушы:**

Көзіңнен сенің айқын сыр көремін,

Қайғыны қуанышты бір көремін.

Досым-ау Алла қосқан ақ ниетпен,

Сенімен бірге күліп, бір жүремін.

Адал дос барлық жерде керек екен,

Өмірде достың орны бөлек екен.

Жақсы дос жадыратса,жан дүниеңді,

Жаман достан жамандық келеді екен.

Адал Досқа мың Алғыс!

**5-оқушы:**

Болмысың бар тілегің елің үшін,

Әйел-Жар, отбасының сенімісің!

Тәлімін Ару- ғұмыр күннен алған,

Сен бүгін бір әулеттің келінісің.

Шыдаумен өмір жолда сынақтарға,

Тырыстың отау жүгін құлатпауға.

Жалғадың өз ұлтыңның ұрпақтарын,

Пәниде бұдан асқан мұрат бар ма?

**6 оқушы:**

Перзентке арнадың да танымыңды,

Болмаса дедің соның әні мұңды.

Жұртыңның бойға сіңген қасиетімен,

Ұрпаққа бердің текті тәліміңді.

Көрсетіп ар жолының дұрыстығын,

Дегендей осы жолмен ұғыс, күнім!

Дарытып бесігінен жақсылықты,

Күзеттің сол бесіктің тыныштығын!

Аналарға мың Алғыс!

**7- оқушы:**

Асқарым бар таудан биік «әке» деген,

Кеше ғана бала едім әкелеген.

Үлгі тұтар тұлғаң кім?-деп сұраса,

Ойланбастан сол сәтте «әке»дер ем!

«Әке» деген көк аспан ғой сабырлы,

Сол мінезбен көркем әрі қадірлі.

«Әке» деген биік тұрар бәрінен,

Бұл шындықты мойындайды барлығы.

Адалдық пен сыйластыққа үйреткен,

Сыйлап өтер әрбір пенде, жан біткен.

Биік пенен асқарларға жетелеп,

«Озса» деді, небір мықты жүйріктен.

Көз саламын, көздеріңе тұңғиық,

Жан екенсің, ойлағаннан тым биік.

Үлгі аламын бір өзіңнен жан әке,

Алғыс айтам, бір өзіңе бас иіп.

Әкелерге мың Алғыс!

**8-оқушы:**

Бауыр барда,

бауыр барда бақытсызбын дей көрме!

Өз басыңның қамын ғана жей көрме

Қан мен жаның бір тамырдан жаралған

Бауыр барда,

Бақытсызбын дей көрме!

Кейде реніш,

Кейде ыза болса да

Ақ көңілің қара ашуға толса да,

Ең қымбаты, ең ардағы бауырың

Арадағы жылулығы солса да.

**9-оқушы:**

Ауыр айтпа,

Көңіліне қадама

Жанжалдасып, ала көзбен қарама

Бауырыңды «бауыр етім» деп сана,

Өкпелетпе өгей жанға балама

Бір құрсақтан, бір жүректен шықтыңдар,

Бір ақылды, бір дүрсілді ұқтыңдар.

Бірге жүріп, бірге өсіп ержетіп,

Бір-біріңе шаранамен жұқтыңдар.

Бауырларға мың Алғыс!

**10-оқушы**:

Әр сабағы болып өтіп тағылым,

Әр шәкірттің оятатын танымын.

Мейлі, есейіп кетсе де сол ұл-қызы,

Санасында жүре берер әлі күн.

Ұстаз деген-мәртебелі бір есім!

**11-оқушы:**

Ұқтыратын сол біліммен күйді айқын,

Әр түлегі шәкірт күнін қимайтын.

Ізгі жаны бағытталған балаға,

Сондықтан да қоғамы оны сыйлайтын.

Ұстаз деген- ұлағатты ұлы есім!

**12-оқушы:**

Өмірінің мағыналы шақтары

Мектеп болып, содан бақты тапқаны.

Ұстаз деген сол ұяның жүрегі,

Ұстаз деген сол ұяның мақтаны!

**13-оқушы**:

Дейді ұл-қызға берілетін бағаң көп,

Білім жолдан қалма өзгеге алаң боп

Осы жолдан болашақты іздесең,

Сендер үшін алынбайтын қамал жоқ.

Сол соқпақта тоқтатпайтын күресін,

Алып жүрген құрметпенен үлесін.

Ұстаз деген-әр шәкірттің мақтаны,

Ұстаз деген-осындай бір ұлы есім!

Ұстаздарға мың Алғыс!

Барлық оқушы бірге «Алғыс» әнін орындайды.

Ән орындалып жатқанда оқушылар қатысып отырған ұстаздарға, ата-аналарға алғыс жазылған шарларды сыйлайды.

Қорытынды.